Српски језик и књижевност

Наставна област: Међуратна и ратна књижевност

Наставна јединица: Момчило Настасијевић: „Туга у камену“

**Момчило Настасијевић (1894–1938)**

**„Туга у камену“**

Момчило Настасијевић (1894–1938) рођен je у Горњем Милановцу, у породици која је изнедрила песника, композитора, писца и сликара. Момчило Настасијевић је до краја живота радио као професор француског језика и књижевности.

Као песник, јавио се веома рано, већ у деветнаестој години, али је његов темпо објављивања био спор. Писао је песме, приповетке, драме и есеје.

Док сви песници авангарде теже западним моделима певања и мишљења, Настасијевић корача својим песничким путем. Због тога, тешко га је сврстати у било коју тада постојећу песничку струју. Његово интересовање усмерено је ка **српској средњовековно**ј **књижевности и народном стваралаштву** као богатим изворима српског језика; он је за враћање праизворима, а за бекство од савременог језика који је отуђен и хладан.

**Лексика Настасијевићеве поезије је архаична**, а архаична је и синтакса: он верује да треба зарањати дубоко у прошлост да би се открила изворна мелодија језика, његов смисао и значење.

На њега је вероватно утицао његов земљак и савременик **Растко Петровић** својим есејима о средњовековној уметности и романом „Бурлеска господина Перуна, бога грома”. Станислав Винавер назвао га је „свецем српскога језика и српскога књижевног израза”.

* *Пет лирских кругова* је збирка песама сачињена од седам циклуса: *Јутарње*, *Вечерње*, *Бдења*, *Глухоте*, *Речи у камену*, *Магновења*, *Из осаме*.

Основне одреднице Настасијевићеве поезије су **херметичност** и „**матерња мелодија**“. Он дефинише **„матерњу мелодију”** као „звучну линију која, долазећи из најдубљих слојева духа, везује појмове у тајанствену целину живог израза, и чим из веће дубине продре глас, тим му је шири и обим одјека” – реч је материјализација тона.
Поред тога, његов стил је **елиптичан**, тј. сажет, користи мало речи, али оне су богате значењем. Стилском фигуром **елипсом**, која подразумева језгровитост и краткоћу, постиже се **лапидарност**, тј **лапидарни стил**.

Песма „Туга у камену” смештена је у циклус „Магновења”.

* Песма има сложену структуру; то је песма састављена од девет мањих песама или строфа, обележених бројевима.
* Свака песма састоји се од две строфе, терцине и дистиха, односно два дистиха; строофе су углавном мање поетске целине.
* Песма је, на први поглед, неразумљива, али нам се постепено отвара, уочавамо нека значења; ова песма је типичан пример Настасијевићеве херметичне поезије.
* Главни мотиви: туга и камен.

**Прва песма** – две песничке слике. Прва је осенчена тугом, друга је осветљена дугом. Овде су главна два мотива: пространство и свеопшта повезаност.

**Друга песма** – у првом делу је израз бола, вапај, у другом делу крик се враћа, као бумеранг, јер нема ко да га чује. Основни мотив је „крик”.

**Трећа песма** развија мотив родне груде. То је крвна веза (мајка или тле, свеједно је) која нас држи, не може се прекинути, иако је присутна и чежња за даљинама.

**Четврта песма** се опет враћа мотиву туге. У обе строфе јавља се неспојиво: у првој строфи су друг и туга (добија облик оксиморона), у другој цвркут птица и туга (парадокс). Свет природе, у обе слике, дубоко је захваћен тугом.

**Пета песма** предочава атмосферу разарања и уништења. У првој песми је слика разарања природе, у другој канибализам, што целу песму обавија језивим тоном.

**Шеста песма** нуди мисао о одласку као спасењу, али у другој строфи се опет јавља слика родног тла коме се мора вратити дуг. Смисао дуга је у верности и останку.

**Седма песма** доноси разрешење: не може се отићи, корен је у камену и њему се не може отети.

**Осма песма** доноси светлост: лирски субјект осећа олакшање због разрешене дилеме.

**Девета песма** је поновљена прва, али сада има ново значење: туга је заробљена у камену и враћена извору, а останак је отворио нове видике испуњене светлошћу. Овде и тамо постају једно.

* Реч „камен” зрачи многим асоцијацијама, али је једна најзанимљивија: на надгробним споменицима налазе се уклесани **епитафи.** Настасијевићеве песме имају форму и садржину епитафског карактера- краткоћа, гномичност, загонетност, тежина разумевања.
* Тако долазимо до паралеле: како су речи на надгробном споменику (камену) једноставно и густо сложене, тако је учињено и у Настасијевићевој поезији; како је тешко уклесати речи у камен, тако је тешко и докучити смисао речи у овим песмама.

**Парадокс** (неочекивано, противречно) је стилска фигура која настаје стављањем једне поред друге две мисли које једна другу искључују. Лепота парадоксалне мисли је у томе што на привидно противречан начин казује велике истине. Нпр. Знам да ништа не знам. (Приписује се Сократу.)
 „Мрењем све живљи/Старошћу све дубље млад.“ Настасијевић
 Пожури полако.

**Оксиморон** (гр. оksys= оштар; moros= луд; оштроумна лудост)је вид парадокса када се повезивањем супротних појмова или представа добија нови појам или значење.
Примери: оштроумна лудост; живи мртвац; мудра будала; нови фосили; идеално лош; пролазна вечност; гласно ћутање...